
Határátlépések
Budapest, 2026. augusztus 17.
Júliusban 2,5%-kal növekedett a befektetési alapokban kezelt vagyon. Ami a tőzsdéket illeti, a fejlett piacokon pozitív nullát láthattunk, míg a fejlődő tőzsdék kisebb esést produkáltak. A hazai börze egyértelműen felülteljesítő volt a közel 5%-os teljesítményével. A devizapiacon a forint mind a dollárhoz, mind az euróhoz képest gyengült. Utóbbihoz képest jobban.
A befektetési alapok esetében az elmúlt hónapban a tőkeáramlások eredője plusz 226 milliárd forintot mutat. Az ingatlanalapokat leszámítva mindenhol tőkebeáramlást láthatunk. A befektetők kedvencei ezúttal is az abszolút hozamú alapok voltak. A befektetők továbbra is a magasabb hozammal kecsegtető alapok felé irányítják megtakarításaikat. A tőkevonzás, a hozamok és az árfolyammozgások eredőjeként a BAMOSZ tagok által kezelt befektetési alapok összvagyona 536 milliárd forinttal növekedett az év hetedik hónapjában. A hónap végén a BAMOSZ tagok mindösszesen 22. 257 milliárd forintot kezeltek befektetési alapokban.

Néhány fontosabb tőkepiaci

index teljesítménye:

	RMAX
	0,46%

	MAX
	-1,55%

	BUX
	4,86%

	MSCI DM (USD)
	0,46%

	MSCI EM (USD)
	-3,31%


Az euró/forint, illetve a 

dollár/forint árfolyam változása:
	EUR/HUF
	2,24%

	USD/HUF
	1,08%

A pénzpiaci alapokhoz 3,6 milliárd forintnyi tőke érkezett a hónapban, amin a hozamok kb. ugyanennyit lendítettek. A vagyon azonban így is csak 1,5%-kal növekedett.
A kötvényalapoknál úgy tűnik trendfordulóhoz értünk, mert már az előző hónapban is pozitív volt a tőkebeáramlás, de most jelentősnek is mondható a 47,7 milliárdos érték. Ráadásul mindhárom alkategóriánál tőkebeáramlást tapasztalhatunk. A rövid futamidejű kötvények esetében ennek nagysága 16,7 milliárd forint; a hosszú futamidejű kötvényalapok esetében 5,4 milliárd; a szabad futamidejű kötvények esetében pedig 25,6 milliárd forint érkezett. A hozamok valamelyest javítani is tudtak az összképen. Mindennek hatására a nettó eszközérték 1,2 %-kal növekedett a hónap folyamán. Vegyük észre, hogy a kötvényalapok vagyona újra a 6 ezer milliárdos határ felett található három hónapos szünet után !
A vegyes alapokhoz 55,1 milliárdnyi tőke érkezett a hónapban. Ha az alkategóriákra ránézünk, akkor jól láthatjuk, hogy az óvatos alapok esetében 9,9 milliárdnyi a tőkebeáramlás; míg a kiegyensúlyozott alapokhoz 37,6 milliárdnyi tőke érkezett. A dinamikus alapok 7,6 milliárd pluszt hoztak össze. A kategória vagyonát növelték a hozamok is, az eredő 2,2%-os vagyonnövekedés a hónapban.
A részvényalapokhoz 48,3 milliárdnyi tőke érkezett. Bár a tőzsdéken nem volt felhőtlen a hangulat, a hozamok is hozzátettek a vagyongyarapodáshoz. Mindezek hatására a kategória vagyona az elmúlt hónapban 6,9%-kal növekedett. Itt a kétezer milliárdos határt sikerült átlépni.
A tőkevédett alapokhoz 2,4 milliárdnyi tőke érkezett a hónap során. A hozamok ettől nagyobb mértékben járultak hozzá a növekedéshez, de ezzel együtt is a kategória vagyona csak 0,9 %-kal lett több a hónap folyamán.
Az abszolút hozamú alapok továbbra is a befektetők érdeklődésének középpontjában állnak. 71 milliárdos értékesítés szerepel a kimutatásokban, ami a legmagasabb érték a kategóriák között. A hozamok is hozzá tudtak járulni a gyarapodáshoz hasonló mértékben, így a mutató 3,8%-os növekedést jelez a kategória vagyonában a hónap során. A várakozásainknak megfelelően a kategória nettó eszközértéke átlépte a 4 ezer milliárdos határt.
A származtatott alapokhoz 0,4 milliárdnyi tőke érkezett a hónapban. A hozamok ugyanilyen mértékben járultak hozzá a növekedéshez, így 3,1%-os növekedést láthatunk a kategóriánál.
Az ingatlanalapok esetében 18 milliárdnyi tőkekiáramlást láthattunk a hónap során. A megszokott hozamok ennek nagyobbik részét sikeresen ledolgozták, ám a nettó eszközérték így is 0,2%-kal csökkent a hónap folyamán.
Az árupiaci alapok esetében 2,8 milliárdnyi tőke érkezését láthatjuk. A hozamok ezúttal hozzá tudtak járulni a növekedéshez, mindennek eredőjeként a vagyonváltozás plusz 2,7% lett a hónapban.
Az elsősorban intézményi befektetők vagyonát kezelő zártkörű alapok esetében az elmúlt hónapban 13 milliárdnyi tőke érkezett. A hozamok jelentősebb mértékben segítették a növekedést, így 3,3 %-os gyarapodást könyvelhettek el az ebbe a körbe tartozó alapok.
A szerkesztők figyelmébe:

BAMOSZ

A Befektetési Alapkezelők és Vagyonkezelők Magyarországi Szövetsége (BAMOSZ) a hazai alap- és vagyonkezelő szakmát képviselő szövetség. A BAMOSZ 25 tagja összesen 29.000 milliárd forint vagyont kezel, ezen belül mintegy 22.250 milliárd forintot befektetési alapokban. A BAMOSZ honlapja a www.bamosz.hu oldalon található.

A tájékoztatóban szereplő adatok – egyéb megjelölés hiányában – a Befektetési Alapkezelők és Vagyonkezelők Magyarországi Szövetségének tagjai által szolgáltatott számokon alapulnak, és kizárólag a BAMOSZ tagjaira vonatkoznak. Az adatok tájékoztató jellegűek, azok helyességét a BAMOSZ-nak nem áll módjában ellenőrizni, ezért azokért felelősséget nem vállal.

Részletes háttértáblák a BAMOSZ honlapon találhatók:

Legfrissebb havi adatok
További információ:

Szendi Sándor
info@bamosz.hu
